[Foto’s] Twee oorleef strand-noodlandingDie vliegtuig wat neergestort het. Foto: Crisis Medical Twee mense het Saterdag ŉ noodlanding van ŉ ligte vliegtuig op ŉ strand in Durban oorleef. Kyle van Reenen, woordvoerder van Crisis Medical, het aan Maroela Media bevestig die noodlanding het omstreeks 16:30 op die strand in Virginia plaasgevind. “Die vlieënier en medevlieënier was gelukkig om die noodlanding te oorleef. Verskeie nooddienste is na die strand in die noorde van Durban ontbied,” het Van Reenen gesê. Met hul aankoms is die vliegtuig halfpad in die water aangetref. “Gelukkig het die vlieënier en medevlieënier geen beserings tydens die noodlanding opgedoen nie. Hulle is ondersoek en het nie mediese behandeling nodig gehad nie.” Die rede vir die noodlanding is onbekend en word deur die Burgerlugvaartowerheid ondersoek.